Tarybos sprendimas
1998 m. birželio 22 d.
dėl Susitarimo dėl abipusio pripažinimo tarp Europos bendrijos ir Jungtinių Amerikos Valstijų sudarymo
(1999/78/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 straipsnį kartu su 228 straipsnio 2 dalies pirmu sakiniu ir 3 dalies pirma pastraipa bei 228 straipsnio 4 dalimi,
atsižvelgdama į Komisijos pasiūlymą,
kadangi derybomis susitarta dėl Susitarimo dėl abipusio pripažinimo tarp Europos bendrijos ir Jungtinių Amerikos Valstijų, pasirašant jį 1998 m. gegužės 18 d. Londone, ir jis turėtų būti patvirtintas;
kadangi šiuo Susitarimu įsteigtam jungtiniam komitetui buvo priskirtos tam tikros užduotys, visų pirma suteikiant įgaliojimus iš dalies keisti tam tikrus sektorių priedų aspektus;
kadangi turėtų būti nustatyta atitinkama vidinė tvarka, kuri užtikrintų tinkamą Susitarimo veikimą, ir kadangi Komisijai reikia perduoti įgaliojimus atlikti kai kuriuos Susitarimo pakeitimus ir priimti tam tikrus sprendimus dėl Susitarimo įgyvendinimo,
NUSPRENDĖ:
1 straipsnis
Bendrijos vardu patvirtinamas Susitarimas dėl abipusio pripažinimo tarp Europos bendrijos ir Jungtinių Amerikos Valstijų bei jo priedai.
Susitarimo ir priedų tekstai pridedami prie šio sprendimo.
2 straipsnis
Tarybos pirmininkas Bendrijos vardu perduoda Susitarimo 21 straipsnio 1 dalyje nurodytą raštą [1].
3 straipsnis
1. Komisija, padedama specialiojo Tarybos skiriamo komiteto, atstovauja Bendriją pagal Susitarimo 14 straipsnį įsteigtame jungtiniame komitete ir pagal sektorių priedus įsteigtuose jungtiniuose sektorių komitetuose. Komisija, pasikonsultavusi su specialiuoju komitetu, teikia paskyrimus, pranešimus, keičiasi informacija bei pateikia prašymus dėl patikrinimų, nurodytus Susitarimo 10b, 12, 13 straipsniuose bei 14 straipsnio 2 dalyje ir lygiavertėse sektorių priedų nuostatose.
2. Poziciją, kurią Bendrija turi užimti jungtiniame komitete ar jungtiniuose sektorių komitetuose dėl sektorių priedų pakeitimų (Susitarimo 14 straipsnio 4 dalies b punktas bei 7, 8, ir 9 straipsniai ir lygiavertės Susitarimo sektorių priedų nuostatos) ir atitikimo patikrinimo pagal Susitarimo 7d straipsnį, nustato Komisija, pasikonsultavusi su specialiuoju komitetu, nurodytu šio straipsnio 1 dalyje.
3. Visais kitais atvejais poziciją, kurią Bendrija turi užimti jungtiniame komitete ar jungtiniuose sektorių komitetuose, kvalifikuota balsų dauguma nustato Taryba, remdamasi Komisijos pasiūlymu. Tokia pati tvarka galioja ir sprendimams, kuriuos Bendrija priima vadovaudamasi Susitarimo 16 ir 21 straipsniais.
Priimta Liuksemburge, 1998 m. birželio 22 d.